বিধানসভায় কথা বললে এঁরা কথা বলতে দিচ্ছে না, বিস্ফোরক মমতা

কলকাতা: বৃহস্পতিবার বিধানসভায় মুখ্যমন্ত্রী মমতা বন্দ্যোপাধ্যায়ের (Mamata Banerjee) ভাষণের সময় উচ্চস্বরে স্লোগান দিতে শুরু করেন বিজেপি বিধায়করা। তৃণমূল-বিজেপি (স্লোগান যুদ্ধের মাঝে ওয়েলে নেমে আসেন মুখ্যমন্ত্রী। এদিন মুখ্যমন্ত্রী বলেন, “এরা বাংলা বিরোধী। বাংলা ভাষার অপমান করেছে, সেই নিয়ে বিধানসভায় কথা বললে এঁরা কথা বলতে দিচ্ছে না। এঁরা চায় না, মানুষ এগুলো জানুক।”

বিধানসভা অধিবেশন চলাকালীন ফের তৃণমূল ও বিজেপি বিধায়কদের মধ্যে তীব্র বচসা ও ধাক্কাধাক্কি। বৃহস্পতিবার প্রশ্নোত্তর পর্বে বিরোধীরা সরকারের বিরুদ্ধে স্লোগান দিলে শুরু হয় বিশৃঙ্খলা। মুহূর্তের মধ্যেই শাসক ও বিরোধী শিবিরের মধ্যে হাতাহাতির পরিস্থিতি তৈরি হয়।

ঘটনার জেরে অধিবেশন কিছুক্ষণ বন্ধ রাখতে বাধ্য হন স্পিকার। বিধানসভায় এমন পরিস্থিতি দেখে ক্ষোভ প্রকাশ করেন মুখ্যমন্ত্রী মমতা বন্দ্যোপাধ্যায়। তিনি স্পষ্ট ভাষায় বলেন, “এভাবে চলতে পারে না। বিধানসভা একটি গণতান্ত্রিক প্রতিষ্ঠান, এখানে শৃঙ্খলা রক্ষা করতেই হবে।”

আরও পড়ুন: বিধানসভায় অসুস্থ বিজেপি বিধায়ক শঙ্কর ঘোষ

মুখ্যমন্ত্রী আরও বলেন, বিরোধীরা নিয়ম ভেঙে হট্টগোল করছেন। তাঁদের দাবি জানানোর অধিকার রয়েছে, কিন্তু তা শালীন ও সাংসদীয় রীতিনীতির মধ্যেই করতে হবে। অন্যদিকে বিজেপি শিবিরের অভিযোগ, তৃণমূল ইচ্ছে করে বিরোধীদের কথা বলতে দিচ্ছে না। গণতান্ত্রিক আওয়াজকে স্তব্ধ করার চেষ্টাই চলছে।

এদিনের ঘটনার পর রাজনৈতিক মহলে ব্যাপক চর্চা শুরু হয়েছে। বিশেষজ্ঞদের মতে, টানা একের পর এক সাসপেনশন, বিক্ষোভ ও হট্টগোল রাজ্যের রাজনৈতিক অস্থিরতাকে আরও উসকে দিচ্ছে। বিরোধী শিবির দাবি করছে, সরকারের দুর্নীতি ও নিয়োগ অনিয়ম ঢাকতেই এই ধরনের ব্যবস্থা নেওয়া হচ্ছে। অন্যদিকে শাসকদলের বক্তব্য, বিজেপি ইচ্ছে করেই অধিবেশন ব্যাহত করছে।

বিধানসভায় টানা এই অশান্তির ফলে আইন প্রণয়নের কাজ ব্যাহত হচ্ছে বলেই মত বিশ্লেষকদের। তাঁদের মতে, মুখ্যমন্ত্রীর শৃঙ্খলার আহ্বান সত্ত্বেও উত্তপ্ত রাজনৈতিক পরিস্থিতি আগামী দিনগুলোতে আরও জটিল হতে পারে।